钦定古今图书集成/明伦汇编/氏族典/第225卷 > 《廖用贤尚友录》 > 杨阜
## 钦定古今图书集成/明伦汇编/氏族典/第225卷 > 《廖用贤尚友录》 > 杨阜

按《魏志杨阜传》：“阜字义山，天水冀人也。以州从事为
韦端使，诣许还，而端征为太仆，其子康代为刺史，辟
阜为别驾参军事。马超之战败渭南也，走保诸戎，太
祖追至安定而还。超率诸戎渠帅以击陇上郡县，陇
上郡县皆应之，惟冀城奉州郡以固守，自正月至八
月拒守，而救兵不至。于是刺史太守开城门迎超，超”
入，杀刺史太守。阜内有报超之志，而未得其便。顷之，
以丧妻求葬，假阜外兄姜叙屯历城。阜少长叙家，见
叙母及叙说前在冀中时事，歔欷悲甚，结谋讨超，超
遂南奔张鲁。陇右平定，太祖赐阜爵关内侯。太祖征
汉中，以阜为益州刺史，还拜武都太守。文帝崩，征拜
城门校尉，迁将作大匠。每朝廷会议，阜常侃然以天
下为己任，数谏争，不听。乃屡乞逊位，未许。会卒，家无
馀财。孙豹嗣。